เปิดศึกชิงเค้ก‘มอเตอร์โชว์’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — งาน “บางกอก อินเตอร์เนชั่นแนล มอเตอร์โชว์ครั้งที่ 31” หรือมอเตอร์โชว์ ที่เริ่มในวันที่ 26 มี.ค. ถือเป็นอีกงานที่กลุ่มอุตสาหกรรมยานยนต์และผู้ประกอบการธุรกิจเช่าซื้อต่างต้องการช่วงชิงส่วนแบ่งตลาดไว้ให้ได้ เพราะคาดกันว่างานมอเตอร์โชว์ครั้งนี้จะมียอดจองรถถึง 2 หมื่นคัน มีเงินหมุนเวียนถึง 4.5 หมื่นล้านบาท และมีผู้เข้าชมงาน 1.8 ล้านคน ทำให้ผู้ประกอบการแต่ละรายต่างร่วมมือกันงัดแคมเปญเรื่องราคาออกมาล่อใจลูกค้าเพื่อดึงให้มาใช้บริการให้มากที่สุด แม้จะเหลือส่วนต่างกำไรน้อยลงก็ตาม 
นายรุ่งโรจน์ จรัสวิจิตรกุล รองหัวหน้าธนกิจลูกค้ารายย่อย ธนาคารทิสโก้ เปิดเผยว่า การแข่งขันเรื่องดอกเบี้ยของธุรกิจเช่าซื้อยังคงรุนแรงต่อไป เพราะผู้ประกอบการแต่ละรายต่างก็ยังต้องการรักษาส่วนแบ่งตลาดของตัวเองไว้ โดยธนาคารธนชาต บริษัท ลีสซิ่งกสิกรไทย และธนาคารทิสโก้ ต่างก็ต้องการรักษาและเพิ่มส่วนแบ่งตลาดให้ได้ ทำให้ไม่มีใครยอมใคร ดอกเบี้ยจึงยังคงอยู่ในระดับต่ำ ไม่สอดคล้องกับความเป็นจริง เช่น ดอกเบี้ยคงที่ของทิสโก้อยู่ที่ 2.50% คิดเป็นดอกเบี้ยที่แท้จริงอยู่ที่ 4% เท่านั้น
อย่างไรก็ตาม คาดว่าในเดือน พ.ค.นี้ ดอกเบี้ยเช่าซื้อคงมีการปรับขึ้นตามต้นทุน แต่ก็ต้องขึ้นกับมติที่ประชุมคณะกรรมการนโยบายการเงินในเดือน เม.ย.นี้ด้วย ซึ่งในงานมอเตอร์โชว์นี้คาดว่าจะปล่อยสินเชื่อได้ 900 ล้านบาท หรือรถ 2,000 คัน
นายอนุชาติ ดีประเสริฐ ผู้อำนวยการอาวุโส ธุรกิจเช่าซื้อรถยนต์ ธนาคารธนชาต กล่าวว่า การแข่งขันตอนนี้ถือว่าไม่ปกติ เพราะมีความรุนแรงและดอกเบี้ยต่ำมาก แต่คาดว่าช่วงไตรมาส 3 หรือ 4 ดอกเบี้ยเช่าซื้อคงจะเริ่มปรับขึ้นอีก 1020 สตางค์ เพื่อให้สอดคล้องกับต้นทุน